આજે ‘મહાનતા’ની વ્યાખ્યા બદલાઈ ગઈ છે. લોકપ્રિયતાનો માપદંડ પણ બદલાઈ ગયો છે. મહેકતો માણસ હડસેલાય અને નડતો માણસ આગળ ધકેલાય. મહાન માણસ મહેકવામાં માને છે. સ્વાર્થી માણસ બહેકવામાં. મહાન માણસ બીજાને માંજીને શુદ્ધ કરવાનો આદર્શ સેવે છે, ગણતરીબાજ માણસ બીજાને આંજીને એની કમજોરીનો ભરપૂર લાભ કેમ ઉઠાવી શકાય, એની તરફ નજર રાખે છે. આજે ‘લોકપ્રિય’ બનવાનો શોર્ટકટ એ છે કે તમે ‘નડતર’રૂપ બનો, એટલે તમારા તરફ સૌનું ધ્યાન ખેંચાશે. ધ્યાનપાત્ર બનવા માટે બેફામ વિધાનો, બીજાની પોલબોલ, બિનચકાસ્યા આક્ષેપો અને સારા માણસનો હુરિયો બોલાવી નઠારા માણસને ઉચ્ચ પદસ્થ થવામાં મદદરૂપ બનો, એટલે તમારો બેડો પાર. નઠારાપણું આજે કલ્પવૃક્ષ બની ગયું છે. સૌજન્ય ફળશે કે નહિ તેની ખાતરી નહિ, પણ નઠારાપણું ફળ્યાના દાખલા અત્ર-તત્ર-સર્વત્ર જોવા મળે છે.